स्वाधीनता को कुछ भीतरी दुश्मनों ने, स्वाधीनता के संबंध में कटे-छँटे सोच ने उसे विडंबनापूर्ण बनाया है। कुछ वैश्वीकरण ने आर्थिक वृद्धि, संचार क्रांति और मानवीय चेहरे के जरिए उसे सुखकर गुलामी का रूप दे दिया है। स्वाधीनता को संयुक्त राष्ट्र ने मानवाधिकारों के सालाना जश्नों में बदल दिया जो कभी महिला दिवस, कभी पर्यावरण दिवस, कभी अफ्रीका दिवस, कभी मातृभाषा दिवस, कभी विश्व मानवता दिवस आदि के रूप में बारी-बारी से आते हैं। मीडिया पूरी बहस को सिर्फ अभिव्यक्ति की स्वंतत्रता तक सीमित रखने में सफलता पा जाता है। इसलिए भय और लोभ के कंधों पर जा रही स्वाधीनता की अर्थी दिखती नहीं है, अब ‘सत्यमेव जयते’ बोलने वाले कम हैं।